#ทักษิณ ควง #แพทองธาร-#พานทองแท้ 
ทำบุญเปิดที่ทำการ #พรรคเพื่อไทย อย่างเป็นทางการ 
รมต.-กก.บห.-สส.พท. แห่ร่วมงานพรึ่บ 
ฟาก #ภูมิใจไทย ส่ง ไชยชนก ร่วมยินดี

เมื่อเวลา 07.30 น. วันที่ 27 มกราคม ที่ทำการพรรคพรรคเพื่อไทย ถ.วิภาวดีรังสิต ได้มีการจัดพิธีทำบุญเปิดที่ทำการพรรคอย่างเป็นทางการ โดยมีนายทักษิณ ชินวัตร อดีตนายกรัฐมนตรี เดินทางมาด้วยรถยนต์พอร์ช ทะเบียน จจ 267 ด้วยสีหน้ายิ้มแย้มสดใส สวมเสื้อเชิ้ตสีเหลืองและสูทสีกรมท่า โดยมีบรรดารัฐมนตรี สส.และสมาชิกพรรค ให้การต้อนรับ

จากนั้นเวลา 07.50 น. น.ส.แพทองธาร ชินวัตร นายกฯ ในฐานะหัวหน้าพรรคเพื่อไทย พร้อมด้วย นายปิฎก สุขสัวสดิ์ สามี เดินทางมาถึงที่ทำการพรรคเพื่อไทยด้วยชุดสูทสีแดงก่อนเข้าไปสวมกอดพร้อมหอมแก้มนายทักษิณ

จากนั้นเวลา 07.55 น. นายทักษิณพร้อมด้วย น.ส.แพทอง นายพานทองแท้ ชินวัตร บุตรชาย และนายปิฎก พร้อมด้วยรัฐมนตรีพรรคพท. ประกอบด้วย นายภูมิธรรม เวชชชัย รองนายกฯ และรมว.กลาโหม นายสุริยะ จึงรุ่งเรืองกิจ รองนายกฯ และรมว.คมนาคม นายประเสริฐ จันทรรวงทอง รองนายกฯ และ รมว.ดิจิทัลเพื่อเศรษฐกิจและสังคม นายสรวงศ์ เทียนทอง รมว.ท่องเที่ยวและกีฬา นายชูศักดิ์ ศิรินิล น.ส.จิราพร สินธุไพร รมต.ประจำสำนักนายกฯ นายสมศักดิ์ เทพสุทิน รมว.สาธารณสุข นายพิชัย นริพทะพันธุ์ รมว.พาณิชย์ น.ส.สุดาวรรณ หวังศุภกิจโกศล รมว.วัฒนธรรม นายจุลพันธ์ อมรวิวัฒน์ นายเผ่าภูมิ โรจนสกุล รมช.คลัง น.ส.ธีรรัตน์ สำเร็จวาณิชย์ รมช.มหาดไทย รวมถึงกรรมการบริหารพรรค สส. และสมาชิกสมาชิกพรรค ร่วมทำพิธีไหว้ศาลพระภูมิชัยมงคลบริเวณด้านหน้าอาคารพรรค

จากนั้นนายทักษิณ น.ส.แพทองธารพร้อมคณะ ได้เข้ามาบริเวณด้านในอาคารที่จัดเตรียมไว้เป็นสถานที่ทำพิธีสงฆ์เจริญพระพุทธมนต์ โดยได้นิมนต์พระพรหมสิทธิ เจ้าอาวาสวัดสระเกศราชวรมหาวิหาร และพระสงฆ์จากวัดต่างๆ รวม 9 รูป มาทำพิธีสวดเจริญพระพุทธมนต์ หลังจากเสร็จสิ้นพิธี พระพรหมสิทธิได้มาเจิมป้ายพร้อมพรมน้ำมนต์ที่ทำการพรรคเพื่อไทย เพื่อความเป็นสิริมงคล จากนั้นนายทักษิณ พร้อมด้วย น.ส.แพทองธาร ได้ขึ้นไปเยี่ยมชมบริเวณด้านบนที่ทำการพรรคเพื่อไทย และลงมาถ่ายภาพร่วมกันบริเวณด้านหน้า

ผู้สื่อข่าวรายงานอีกว่า นายไชยชนก ชิดชอบ สส.บุรีรัมย์ พรรคภูมิใจไทย ฐานะเลขาธิการพรรคภูมิใจไทย ได้เป็นตัวแทนพรรค เดินทางมามอบกระเช้าดอกไม้เพื่อแสดงความยินดีกับหัวหน้าพรรคเพื่อไทยในการเปิดที่ทำการพรรคแห่งใหม่ด้วย

#วันนี้เพื่อไทยทำอะไร